Іс №2-2496/2-2015

ШЕШІМ

ҚАЗАҚСТАН РЕСПУБЛИКАСЫ АТЫНАН

2015 жылғы 05-қазан Ақтау қаласы

Маңғыстау облысының мамандандырылған ауданаралық экономикалық соты құрамында төрағалық етуші судья Р.С.Бейсенов, талапкер «Маңғыстауагросервис» жауапкершілігі шектеулі серіктестігінің жауапкер «Бір-Нұр» шаруа қожалығынан негізгі қарызды және тұрақсыздық айыппұлды өндіру туралы туралы азаматтық ісін қарап,

АНЫҚТАҒАНЫ:

Талапкер «Маңғыстауагросервис» жауапкершілігі шектеулі серіктестігі талабында жауапкерге 22.11.2011 жылғы жалға беру келісім шарты бойынша жалпы құны 2 500 000 теңге тұратын 100 (жүз) бас аналық асыл тұқым қаракөл қойын 4 (төрт) жыл мерзімге өсіру үшін жылдық 7.5 % пайыз көлемінде сыйақымен бергендерін, бірақ жауапкердің шарт талаптарын бұзып тиісті төлемдерді төлемей отырғанын, бүгінгі күні көрсетілген келісім шарт бойынша жауапкердің талапкерге барлығы 1 329 300 теңге көлемінде негізгі бережағы және 681 305 теңге тұрақсыздық айыпұлы барлығын көрсетіп, Маңғыстау облысының әкімдігінің 08.02.2013 жылғы 28 санды қаулысымен «Маңғыстауагросервис» мемлекеттік коммуналдық кәсіпорны қайта құрылу жолымен таратылғанын және оның мирасқоры болып талапкер «Маңғыстауагросервис» жауапкершілігі шектеулі серіктестігі табылатынын көрсетіп, келісім шарт талаптарына сай, жауапкерден барлығы 2 010 605 теңгені өндіруді сұраған.

Қазақстан Республикасы Азаматтық іс жүргізу кодексінің 149-2-бабына сай бұл іс жеңілдетілген іс жүргізу тәртібімен қаралды.

Тараптар арасында 22.11.2011 жылғы жалға беру келісім шарты бойынша жалпы құны 2 500 000 теңге тұратын 100 (жүз) бас аналық асыл тұқым қаракөл қойын 4 (төрт) жыл мерзімге өсіру үшін алғаны көрсетілген шарттардың талаптарына сәйкес, талапкердің жауапкерге шартпен көзделген соманы төлеуге міндеттенгені анықталды. Жауапкер міндеттемелерін орындамауына байланысты талапкер алдында 1 329 300 теңге көлемінде негізгі бережағы және 681 305 теңге тұрақсыздық айыпұлын құрайтын борышы бар екені тараптар арасында жасақталған келісім-шартпен іс құжаттарына тіркелген құжаттармен расталады.

Шарттың 3.3. тармақшасына сай жауапкер төлеу міндеттемелерін орындамаған жағдайда талапкерге борыш сомасының әр күніне 0,2 % пайыз тұрақсыздық айыпұл төлеу көзделген.

Жауапкер өкілі «Бір-Нұр» шаруа қожалығының басшысы А.Абиев сотқа жолдаған арызында талапкердің талабында көрсетілген шарт бойынша 1 329 300 теңгені мойындатынын, ал тұрақсыздық айыппұл өндіру бөлігін азайтуды сұрайтынын көрсеткен.

Қазақстан Республикасының Азаматтық кодексінің 386-бабының талабына сай, шарт оны жасасқан кезден бастап күшіне енеді және тараптар үшін міндетті болып табылады. Ал, осы кодекстің 272-бабының талабына сәйкес, міндеттеме-міндеттеме шарттары мен заң талаптарына сәйкес тиісінше орындалуға тиіс, ал мұндай шарттар мен талаптар болмаған жағдайда-іскерлік қызмет өрісіндегі әдеттегі құқықтарға немесе әдетте қойылатын өзге де талаптарға сәйкес орындалуға тиіс.

Жауапкердің талапкер алдындағы қарызының көлемі, жоғарыда көрсетілген келісім шарттың талаптарымен, шағын қарызды қайтару кестесімен, жауапкер қарызына жүргізілген есеппен және басқа да іс құжаттарымен дәлелденеді.

Бұндай жағдайларда талапкер талабының жауапкерден негізгі қарыз 1 329 300 теңге өндіру бөлігі толығымен қанағаттандырылуға жатады.

Қазақстан Республикасының Азаматтық кодексінің 293-бабының талабына сәйкес, борышқор мiндеттемесiн орындамаған немесе тиiсiнше орындамаған ретте, атап айтқанда, орындау мерзiмiн өткiзiп алған ретте несие берушiге төлеуге мiндеттi, заңдармен немесе шартпен белгiленген ақша сомасы айып төлеу (айыппұл, өсiм) деп танылады. Айып төлеу туралы талап бойынша несие берушi оған келтiрiлген залалдарды дәлелдеуге мiндеттi емес.

Тараптар арасында жасақталған 22.11.2011 жылғы №74 санды жалға беру келісім шарттының 3.3. тармағының талаптарына сай, өтемақы төлемі кешіккен жағдайда жауапкер әрбір кешіккен күн үшін тұрақсыздық айыппұл төлейді.

Талапкермен келтірілген тұрақсыздық айыпақысының есебі, төлемнің кешіктірілген күндерінің саны және тұрақсыздық айыпақысының пайызы сотпен тексерілді және олардың келісім шарт талаптарына, сондай-ақ айыппұл есебімен, кешіктірілген күндер санына сәйкес келетіні анықталды.

Сондай-ақ, Қазақстан Республикасының Азаматтық кодексінің 297-бабының талабына сәйкес, егер төленуге тиiстi айып (айыппұл, өсiм) несие берушiнiң шеккен залалдарымен салыстырғанда тым көп болса, сот борышқордың мiндеттеменi орындау дәрежесiн және борышқор мен несие берушiнiң назар аударуға лайықты мүдделерiн ескере отырып, айып төлеу мөлшерiн (айыппұлды, өсiмдi) азайтуға құқылы.

Қазақстан Республикасы Азаматтық кодексінің 364-бабының 1-тармағының талабына сай, егер мiндеттеменiң орындалмауы немесе тиiстi дәрежеде орындалмауы екi тараптың да кiнәсiнен болса, сот оған сәйкес борышқор жауапкершiлiгiнiң көлемiн азайтады. Сот, егер несие берушi мiндеттеменiң орындалмауынан немесе тиiстi дәрежеде орындалмауынан келтiрiлген залал көлемiнiң ұлғаюына қасақана немесе абайсызда себепкер болса немесе олардың азаюына ақылға қонымды шаралар қолданбаса, борышқор жауапкершiлiгiнiң мөлшерiн де азайтады.

Сондықтан сот, тараптардың мүліктік жағдайын ескеріп, талапкердің осы күнге дейін ешқандай шара қолданылмағанын және заңсыз тұрақсыздық айыппұл самасының ұлғайуына ықпал еткенін назарға және әділдік пен парасаттылық өлшемдерін басшылыққа ала отырып, келісім шарт бойынша төленуі тиіс тұрақсыздық айыппұл өндіру бөлігін 100 000 теңгеге дейін азайтады.

Бұндай жағдайларда талап арыз ішінара қанағаттандырылуға жатады.

Сонымен қатар, Қазақстан Республикасы АІЖК-нің 110 бабының 1 бөлігінің талабына сай, жауапкерден талапкерге оның мемлекеттік баж алымын төлеу бойынша сот шығындары 42 879 теңге алынып берілуге жатады.

Жоғарыда көрсетілгендердің негізінде және Қазақстан Республикасы Азаматтық іс жүргізу кодексінің 217-221, 223-баптарын басшылыққа ала отырып, сот

Ш Е Ш І М Е Т Т І :

Талапкер талапкер «Маңғыстауагросервис» жауапкершілігі шектеулі серіктестігінің жауапкер «Бір-Нұр» шаруа қожалығынан негізгі қарызды және тұрақсыздық айыппұлды өндіру туралы туралы талабы – ішінара қанағаттандырылсын.

«Бір-Нұр» шаруа қожалығынан «Маңғыстауагросервис» жауапкершілігі шектеулі серіктестігінің пайдасына 1 329 300 (бір миллион үш жүз жиырма тоғыз мың үш жүз) теңге негізгі борышы, 100 000 (жүз мың) теңге тұрақсыздық айыппұлы, 42 879 (қырық екі мың сегіз жүз жетпіс тоғыз) теңге сот шығындары, барлығы 1 472 179 (бір миллион төрт жүз жетпіс екі мың бір жүз жетпіс тоғыз) теңге өндірілсін.

Істі жеңілдетілген іс жүргізу тәртібімен қарау нәтижелері бойынша шешімге наразы жақ шешім қабылданған күннен бастап он бес жұмыс күнінен аспайтын мерзімде, Қазақстан Республикасының Азаматтық іс жүргізу кодексінің 334,335 баптарын сақтай отырып, Маңғыстау облысының мамандандырылған ауданаралық экономикалық соты арқылы Маңғыстау облыстық сотының азаматтық және әкімшілік істер жөніндегі апелляциялық сот алқасына апелляциялық шағым, прокурор апелляциялық наразылық келтіруге құқылы.

Судья Р. Бейсенов

Көшірме дұрыс:

Судья Р. Бейсенов

Анықтама:

Шешім заңды күшіне енген жоқ.

Судья Р. Бейсенов